După ce s-a confruntat cu o avalanșă de comentarii negative în urma unei postări prin care îndemna la semnarea unei petiții de susținere a Guvernului Grindeanu, primarul general Gabriela Firea și-a închis contul de Facebook.

„Eu am semnat! Semnează și tu dacă ții la România, la Constituție, la respectarea votului românilor din 11 decembrie”, scria vineri Gabriela Firea pe Facebook, îndemnându-i pe români să intre pe site-ul petitieonline.ro și să-și arate susținerea față de PSD și Guvernul Grindeanu.

A urmat, evident, o avalanșă nemaiîntâlnită de comentarii negative la adresa primarului pe contul său de pe rețeaua de socializare. În consecință, edilul PSD și-a șters contul de Facebook, acesta fiind inaccesibil sâmbătă dimineață.

Ea a uitat însă să-și șteargă și contul de Twitter, care este încă activ, are peste 1.700 de urmăritori. Și pe contul de Twitter comentariile utilizatorilor rețelei la ultima sa postare sunt extrem de negative, așa cum se poate vedea din captura alăturată.

Declarațiile Gabrielei Firea din spațiul public au fost comentate acid de eurodeputatul PPE Cristian Preda. „După ce o pesedistă din Constanța a zis că protestatarii sunt „putori”, s-a trezit și G. Firea să spună că 95% dintre ei n-au citit ordonanța pe care o contestă. Dar poate că și ea are nevoie de niște recomandări de lectură... Aveți sfaturi pentru Firea?”, a scris Preda pe Facebook.